|  |  |
| --- | --- |
| **Општи подаци** |  |
| Разред и одељење | 3. |
| Општи методички подаци |  |
| Наставна јединица | „Славуј и сунце“, Добрица Ерић |
| Наставна област | Књижевност |
| Тип часа | Обрада |
| Циљ часа | Доживљавање, разумевање и вредновање песме „Славуј и сунце“ Добрице Ерића. |
| Задаци часа:  *Образовни*  *Функционални*  *Васпитни* | * Доживљавање, разумевање и тумачење песме „Славуј и сунце“. Схватање описа и поређења која писац нуди у песми. Стицање знања о писцу Добрици Ерићу. * Оспособљавање ученика за тихо усмерено читање. Увежбавање правилног и изражајног читања, правилног акцентовања речи и развијање маште. Оспособљавање ученика да самостално закључе на шта се односе одређени описи у песми. * Развијање љубави према поезији и подстицање ученика да читају песме. |
| Наставне методе | Метода разговора, метода усменог излагања, метода рада на тексту. |
| Наставна средства | Компјутер, табла, уџбеник, збирка песама Добрице Ерића |
| Литература | Милатовић, Вук, (2011): *Методика наставе српског језика и књижевности у разредној настави*, Учитељски факултет, Београд. |
| Структура часа са временском артикулацијом |  |
| Интелектуално-емоционална припрема | 3 минута |
| Најава наставне јединице | 1 минут |
| Саопштавање биографсјих података о писцу | 2 минута |
| Изражајно читање | 3 минута |
| Разговор о непосредном доживљају и утисцима | 3 минута |
| Тихо усмерено читање | 3 минута |
| Тумачење непознатих речи и израза | 3 минута |
| Анализа песме | 13 минута |
| Језик и стил | 2 минута |
| Синтеза | 5 минута |
| Ученичко стваралаштво подстакнуто песмом | 5 минута |
| Домаћи задатак | 2 минут |
| Ток часа |  |
| Интелектуално-емоционална припрема | Читам ученицима песму „Славујак“ Добрице Ерића. Питам их:   * Да ли сте некада чули ову песму? * О чему се ради у њој? (о славују који пева у гори, лугу) * Да ли је славуј птица певачица? (да) * Како знате? Јесте ли га некада чули како пева? (пуштам им цвркут славуја преко интернета на компјутеру) * Можемо ли видети и чути славуја у зиму како пева? (не) * А када можемо? ( у пролеће и лето, када је топло и сунчано) |
| Најава наставне јединице | Данас ћемо учити још једну песму Добрице Ерића која се зове „Славуј и сунце“. Запис на табли и у свескама ученика. |
| Саопштавање биографских података о писцу | На таблу лепим слику Добрице Ерића и ученицима у кратким цртама причам о њему. Такође на час доносим књигу са збирком песама истоименог писца и говорим им да ако желе да прочитају још неку песму од Добрице Ерића могу ову књигу узети у библиотеци. (прилог1) |
| Интерпретативно читање | Када завршим разговор о писцу молим ученике да затворе књиге и свеске и да се исправе и седну правилно јер ћу им прочитати песму „Славуј и сунце“ Добрице Ерића. Након завршеног читања следи кратка психолошка пауза како би ученици могли да слегну своје прве утиске и припреме се за даљи разговор. |
| Разговор о непосредном доживљају | Након психолошке паузе ученицима постављам следећа питања:   * О чему сте размишљали док сам читала ову песму? * Каква осећања је у вама пробудила ова песма? * Шта вам је посебно привукло пажњу док сам читала ову песму? |
| Тихо усмерено читање | Говорим ученицима да сада могу да отворе своје читанке и да тихо у себи прочитају још једном ову песму, али да обрате пажњу на непознате речи и уколико их има да их подвуку оловком. |
| Тумачење непознатих речи и израза | Након прочитаног текста са ученицима тумачим непознате речи тако што их прво питам које речи су вам биле непознате. Од ученика којем је нека реч била непозната захтевам да прочита поново цео стих како би из контекста сазнао значење речи, а ако и тада не дођемо до решења питам остале ученике да ли они знају значење непознате речи и на крају као последње решење ја дајем објашњење непознате речи. Непознате речи исписујем на табли, а ученици у својим свескама.  Очекиване непознате речи су:   * луг - гај * јабучари – воћњак јабука * преље – жене које преду * јасика – дрво * церић – дрво, млад цер * било - пулс |
| Анализа песме | Након тумачења непознатих речи са ученицима започињем анализу песме постављајући следећа питања:  **Прва строфа:**   * Шта значи стих да се славуј јавља у коси луга? (значи да је славуј у лугу) * А зашто баш у коси луга, зашто не пише само луг? (песник нам говори да је славуј украс луга као што је шнала украс нашој коси) * А шта је названо косом луга? Шта се у шуми лелуја како коса? (лишће на гранама дрвећа) * Шта је плава бара из које је сунце изронило? (плава бара је небо, сунце се појавило на небу) * Прочитајте последња два стиха прве строфе. Како их разумете? Како здравље повезујемо са јабукама? (деца једу јабуке које су пуне витамина и зато су здрава) * А какве везе има поток са децом? (жубор потока подсећа на жамор деце) * Једете ли ви јабуке? Какве јабуке волите? * Чиме славуј из гаја поздравља сунце? (песмом) * Хајде размислите о ком годишњем добу је реч ако имамо јабуке, сунце и славуја. (о пролећу) * Хајде замислите ову слику у глави. Шта видите? Како бисмо је могли назвати? (Јављање славуја и сунца)   *Овим питањима желим да увиде да песма описује пролећно расположење у природи.*  **Друга строфа:**   * Како разумете прва два стиха друге строфе? Шта су то сунчеве преље? (сунчеви зраци који се пробијају кроз гране дрвећа и остављају траг као нити) * Како схватате „златну погачу дана“? (то је сунце, оно је округло и златно као погача) * А зашто песник каже да воденичар јутра меље звезде за златну погачу дана? (зато што се сунце рађа ујутру и испраћа звезде које су до тада сијале) * Зашто славуј пева заљубљен у сунце? Зашто он уопште воли сунце? (зато што славују прија топло време и светлост, а то му управо сунце пружа) * А ви, да ли више волите сунчано време или кишовито? Зашто? * Хајде да замислимо тог заљубљеног славуја. Како бисмо могли назвати ову слику? („Заљубљени славуј у сунце пева“)   *Овим питањима желим да наведем ученике да закључе зашто је славују сунце важно и како су они повезани – пролећем.*  **Трећа строфа:**   * Зашто песник каже да сунце жели да се претвори у тог слаткокљунца? (зато што и сунцу прија славујева песма јер она наговештава да долази пролеће) * Пронађи стих у строфи који најјасније казује да долази пролеће. Зашто пише да оно свиће у кљуну славуја? (зато што он песмом наговештава његов долазак) * Чиме сунце дарује дрвеће? (минђушицама од бисера) * Како то разумете? Шта су минђушице од бисера? Како их замишљате? Како их повезујемо са пролећем? * Како се ви осећате када дође пролеће? Зашто тако? * Можете ли да затворите очи и да замислите ову слику. Како бисмо је могли назвати? („Долази пролеће“)   *Овим питањима желим да ученици уоче да је пролеће стигло и да замисле природу у том тренутку.*  **Четврта строфа:**   * Откуд сада снег ако је стигло пролеће? Погледајте први стих последње строфе. Како га разумете? (ветар носи латице које су беле и подсећају на снег) * Зашто песник каже да кљуца детлић твог била? Зашто детлић? (зато што је детлић птица која кљуном куца дрво, као било) * А зашто каже два пута кљуца? (зато што пулс управо тако куца, равномерно, уједначено, без престанка; он жели то да дочара) * Шта су бела стада? (то су облаци на плавом небу) * Зашто песник каже да замислимо да имамо крила и да полетимо? Где се налазимо ако летимо? (у висинама) * А како се из висина види природа? (види се боље него овако) * Па шта песник заправо жели? (жели да видимо све оно што је он описао у песми) * Јесте ли летели некада авионом? Како сте се осећали? * Хајде да замислимо ову слику и да јој дамо назив. („Полетећеш изнад ливада“)   *Овим питањима желим да ученици схвате да је песник описао пролећни дан и да жели да га и ми доживимо онако како је он.* |
| Језик и стил | Како знамо да је ово песма? Колико има строфа ова песма? (четири)  Да ли имају једнак број стихова? (прва и четврта имају, и исто тако и друга и трећа)  Да ли се стихови римују? Прочитајте такве стихове. |
| Синтеза | Један од ученика чита песму наглас, док остали ученици слушају. Након читања са ученицима разговарам по чему се пролеће разликује од осталих годишњих доба? Какво се расположење простире кроз целу песму? |
| Ученичко стваралаштво подстакнуто песмом | Написати у свеску у пар реченица куда би летели да имате крила. Након што напишу, читају своје радове и заједно их коментаришемо. |
| Домаћи задатак | Следећег часа ћете имати аутодиктат. Научите песму напамет и обратите пажњу на строфе, стихове, велико слово, тачку, зарез, цртицу, две тачке и остале знаке. |

Табла

|  |
| --- |
| Славуј и сунце  Добрица Ерић – слика   1. песничка слика: Јављање славуја и сунца 2. песничка слика: Заљубљени славуј у сунце весело пева 3. песничка слика: Долази пролеће 4. песничка слика: Полетећеш изнад ливада |

Свеска ученика

|  |
| --- |
| Славуј и сунце  Добрица Ерић  Папир са подацима о писцу   1. песничка слика: Јављање славуја и сунца 2. песничка слика: Заљубљени славуј у сунце весело пева 3. песничка слика: Долази пролеће 4. песничка слика: Полетећеш изнад ливада   Куда бих летео да имам крила |